Til organisationer og myndigheder anført på vedlagte høringsliste

7. august 2023

Ref. JUWE

J.nr. 23-006913

FINANSTILSYNET

Århusgade 110

2100 København Ø

Tlf. 33 55 82 82

Fax 33 55 82 00

CVR-nr. 10 59 81 84

finanstilsynet@ftnet.dk

www.finanstilsynet.dk

erhvervsministeriet

# Høring over udkast til bekendtgørelse om ændring af bekendtgørelse om visse skattebegunstigende opsparingsformer i pengeinstitutter

Finanstilsynet sender hermed udkast til bekendtgørelse om ændring af bekendtgørelse om visse skattebegunstigende opsparingsformer i pengeinstitutter.

Der er tale om en ændringsbekendtgørelse.

## Ændringerne

§ 9, stk. 3, i bekendtgørelse om visse skattebegunstigende opsparinger i pengeinstitutter (Puljebekendtgørelsen) fastlægger, at pengeinstitutter skal oplyse kunde om ÅOP og ÅOK.

Formålet med § 9, stk. 3, i Puljebekendtgørelsen, er at sikre, at der er sammenlignelighed ved opgørelsen af omkostninger mellem puljemidler og frie midler omfattet af MiFID II. For frie midler omfattet af MiFID II skulle der fra 1. januar 2023 foretages ex-post-beregning jf. artikel 50 i MiFID II delegerede forordning[[1]](#footnote-1).

PRIIP-forordningen[[2]](#footnote-2), der fastlægger en række oplysningsforpligtelser over for investorer, har desuden overflødiggjort de sidste dele af ÅOP- og ÅOK-oplysningerne.

Det foreslås derfor at ændre § 9, stk. 3, i Puljebekendtgørelsen så pengeinstitutter omfattet af bestemmelsen fremover skal oplyse kunder om ex-post-beregninger jf. art. 50 i MiFID II delegerede forordning.

Det fremgår af § 9, stk. 3, 2. pkt. i Puljebekendtgørelsen, at de nævnte oplysninger skal meddeles kunden senest 8 uger efter kalenderårets udløb. Denne frist udvides til 12 uger.

## Høring

Finanstilsynet skal anmode om at modtage eventuelle bemærkninger til udkast til bekendtgørelsen, senest **torsdag den 14. september 2023 kl. 12:00**.

Bemærkninger kan sendes pr. e-mail på JUWE@ftnet.dk eller pr. post til Finanstilsynet, Strandgade 29, 1401 København K, Att.: Julie Marie Boye Weigel.

Bekendtgørelsen forventes at træde i kraft den 1. januar 2024.

Spørgsmål til bekendtgørelsen kan rettes til specialkonsulent Julie Weigel på tlf. 33 55 84 48 eller på e-mail [juwe@ftnet.dk](mailto:juwe@ftnet.dk).

Eventuelle høringssvar offentliggør Finanstilsynet her på Høringsportalen.

*Finanstilsynet er en styrelse i Erhvervsministeriet. Finanstilsynets primære opgave er at føre tilsyn med den finansielle sektor. Desuden deltager Finanstilsynet inden for sit ansvarsområde i lovgivnings- og EU-arbejde om den finansielle sektor.*

1. MiFID II delegerede forordning nr. 2017/565 af 25. april 2016 [↑](#footnote-ref-1)
2. Europa-Parlamentets og Rådets forordning (EU) nr. 1286/2014 af 26. november 2014 [↑](#footnote-ref-2)